Piet Pompies is nie net ’n sanger, liedjieskrywer, radiopersoonlikheid en grapkas nie, maar ook ’n uitmuntende afslaer en seremoniemeester vir alle geleenthede, boonop ’n kranige golfer ook. Hy het sy debuut as radio-aanbieder in 1996 gemaak en later ook sport kommentator, voordat hy die musiekbedryf die stryd aangesê het saam met die groep, DJ Ossewa.
In 2014 het Piet Pompies besluit om die wêreld te verower op eie stoom, met liedjies soos Briljantjie, Lyf is soos ’n lovesong, Fynbos, Strawberry Vrou, Engeltjie, Hard to get, en Hoop. Sy eerste solo album, wat Solo heet, het in Oktober 2014 die lig gesien, en word op verskeie radiostasies reg oor die land gespeel. Sy Engelse liedjies Show me more en 3 Words word ook op radiostasies in Amerika en Australië gespeel.
In sy 22 jaar in die vermaaklikheidbedryf het hy al vele gewilde liedjies geskryf, en met sy nuwe album gaan hy weer verras met nog kopskuif gunstelinge. Die album is nou landwyd asook digitaal op iTunes, Spotify en Deezer beskikbaar.